陈师道
送路纠归老丹阳
身退不待年，意足不待余。
宁闻有余论，但问我何如。
才名四十年，盛气盖诸儒。
独无金水力，竟与蛙黾俱。
晚为府中掾，直前不趑趄。
曾何愧俯仰，颇亦因嗫嚅。
有粟尚可糊，有酒尚可娱。
一朝脱章绶，用意不踌躇。
富贵亦何有，惜君宁挽裾。
人生一世间，谁得还其躯。
谢公江海人，此计竟亦疏。
千金一大钱，两子双明珠。
妙语发幽光，东坡为欷歔。
不知两疏去，能亦有此无。
聊为三径资，从子并门居。